

Na podlagi 60.a, 60.b in 60.c člena Zakona o osnovni šoli (UL RS, št. 102/07, 107/10, 87/11, 40/12-ZUJF, 63/13) in Pravilnika o financiranju šole v naravi (UL RS, št. 61/04, 70/08, 61/09) je Svet Osnovne šole Komen na svoji seji dne **25.2.2016,** po predhodni obravnavi na seji Sveta staršev z dne 23.2.2016, sprejel naslednji

**Pravilnik o subvencioniranju šole v naravi**

**1. člen (vsebina pravilnika)**

S tem pravilnikom se podrobneje določajo kriteriji in postopek dodelitve sredstev za subvencioniranje šole v naravi za učence, ki zaradi socialnega položaja ne zmorejo v celoti plačati prispevka za šolo v naravi.

**2. člen (sredstva za subvencije)**

Sredstva za subvencioniranje šole v naravi se zagotavljajo iz državnega proračuna v skladu s sklepom ministra in iz šolskega sklada. Ta pravilnik ureja porabo oziroma razporejanje teh sredstev.

**3. člen (upravičenost in višina subvencije)**

Šola pri odločanju o upravičenosti subvencije in določitvi višine dodelitve sredstev upošteva zlasti naslednje kriterije:

– vključenost družine v sistem socialnih transferjev po Zakonu o uveljavljanju pravic iz javnih sredstev (ZUPJS)

– višino dohodkov na družinskega člana,

– brezposelnost staršev,

– dolgotrajne bolezni v družini,

– dolgotrajnejše socialne probleme in druge posebnosti v družini

**4. člen (obveščanje staršev)**

Šola je najmanj 3 mesece pred izvedbo šole v naravi dolžna starše učencev, za katere se bo organizirala šola v naravi, seznaniti z vsebino posamezne šole v naravi, z načinom sofinanciranja in z elementi za določitev cene šole v naravi ter z določitvijo prispevka učenca za šolo v naravi.

Šola mora starše seznaniti tudi z višino prispevka učencev za vsako posamezno izvedbo šole v naravi in jih seznaniti z možnostjo subvencioniranja šole v naravi.

Šola o dodelitvi oziroma zavrnitvi subvencionirane šole v naravi in o višini subvencije obvesti starše z odločbo v skladu z Zakonom o upravnem postopku.

**5. člen (vloga)**

Vlogo za subvencionirano plačilo šole v naravi oddajo starši učenca ob prijavi oz. najmanj 2 meseca pred izvedbo šole v naravi na obrazcu šole »Vloga za subvencijo šole v naravi«, ki je dostopna na spletnih straneh šole oziroma v šolski svetovalni službi.

Starši s podpisom vloge potrdijo, da šoli posredujejo določene podatke in se s takšnim zbiranjem strinjajo. Pri tem morajo biti starši obveščeni, da se podatki zbirajo izključno za subvencioniranje šole v naravi.

Vlogi za dodelitev sredstev za subvencionirano šolo v naravi se priložijo naslednji dokumenti:

-odločba CSD o pravicah iz javnih sredstev;

- potrdilo o brezposelnosti in potrdilo o višini denarnega nadomestila za čas brezposelnosti, izdano s strani Zavoda Republike Slovenije za zaposlovanje, v kolikor je kateri od staršev brezposelna oseba;

- potrdilo o zdravstvenem stanju, izdano s strani osebnega zdravnika ali zdravniške komisije, v kolikor gre za dolgotrajnejšo bolezen v družini;

- pisno mnenje o socialnem stanju v družini, izdano s strani pristojnega centra za socialno delo, v kolikor gre za dolgotrajnejši socialni problem in drugo specifiko v družini,

- natančen opis trenutne socialne situacije.

**6. člen (kriteriji za dodelitev subvencije)**

|  |  |  |
| --- | --- | --- |
| Pri odločanju o dodelitvi sredstev za subvencioniranje šole v naravi se upoštevajo naslednji podrobnejši kriteriji, ki jih komisija pretvori v točke. **Kriteriji** | **Lestvica** | **Točke** |
| Upravičenec pravic iz javnih sredstev | DA | 30 |
| Družinski dohodki - % povprečne plače na družinskega člana | do 15 %  nad 15 % do 25 %  nad 25 % do 35 %  nad 35 % do 45 %  nad 45 % | 40  30  20  10  5 |
| Dejanska brezposelnost | obeh staršev  enega starša | 5  2 |
| Število nepreskrbljenih otrok v družini, ki se v istem letu udeležijo šole v naravi | 1  2  3 ali več | 1  2  3 |
| Enoroditeljska družina | ? | 2 |
| Specifika v družini (socialni problemi, bolezni, smrt v družini, otroci brez državljanstva, veliko število otrok, trenutna materialna stiska …) | po strokovni presoji šolske  svetovalne službe | 0-5 |

Na podlagi navedenih kriterijev se oblikuje prednostni vrstni red za subvencioniranje šole v naravi. Pri višini subvencije šole v naravi se upošteva obseg denarnih sredstev, ki so na voljo za subvencijo šole v naravi v tekočem šolskem letu.

**7. člen (postopek dodeljevanja subvencije)**

Ravnatelj šole imenuje tričlansko strokovno komisijo, ki jo sestavljajo šolski svetovalni delavec in najmanj dva strokovna delavca šole. V primeru vloge za subvencioniranje iz šolskega sklada predstavljajo komisijo člani upravnega odbora šolskega sklada. Komisija vloge pregleda in razvrsti upravičence glede na podrobnejše kriterije iz 6. člena tega pravilnika v lestvico od največ do najmanj točk ter oblikuje predlog o upravičenosti oziroma neupravičenosti do subvencije in o višini subvencije.

Višino prispevkov za posameznega učenca za vsako posamezno izvedbo šole v naravi in višino subvencije za posameznega učenca šola vsako šolsko leto določi glede na vsebino in na obseg sredstev za ta namen. O upravičenosti učenca do višine subvencionirane šolske šole v naravi odloči ravnatelj.

**8. člen (varstvo pravic)**

Starši učenca lahko podajo pisno pritožbo v roku 8 (osem) dni po prejemu odločbe o zavrnitvijo vloge ali višino subvencije za šolo v naravi.

O pritožbi v zvezi z uresničevanjem pravic učenca o višini subvencije ali zavrnitvi vloge odloča pritožbena komisija šole.

**9. člen (uporaba pravilnika)**

Pravilnik o subvencioniranju šole v naravi OŠ Komen se uporablja skupaj in v skladu z določbami Pravilnika o financiranju šole v naravi.

Podrobnejši kriteriji in postopek dodelitve subvencioniranja šole v naravi pričnejo veljati z dnem sprejema na Svetu šole.

Komen, 25. 2. 2016 Predsednica sveta šole:

Dunja Peric

PRILOGA : Vloga za subvencijo šole v naravi